מסכת גיטין דף ח עמוד ב

הקונה שדה בסוריא - כקונה בפרוארי ירושלים; למאי הילכתא? אמר רב ששת: לומר, שכותבין עליו אונו ואפילו בשבת. בשבת ס"ד? כדאמר רבא: אומר לעובד כוכבים ועושה, ה"נ אומר לעובד כוכבים ועושה; ואף על גב דאמירה לעובד כוכבים שבות, משום ישוב א"י לא גזור רבנן.

**אמירה לנכרי לצורך מצווה בשבת**

1. **מטרת ההיתר ומעמדה של סוריא**

רש"י[[1]](#footnote-1) מבאר שתי מטרות להיתר: "לגרש עובדי כוכבים, ולישב ישראל בה". לכאורה יש לדון האם ההיתר תקף, כשאין עניין לגרש את הגוי, כגון שהוא גר תושב. שאלה זו נלבן אגב בירור אחר: סוגייתנו מבארת כי הלכה זו נוהגת בסוריא, שכן היא סוברת שכיבוש יחיד שמיה כיבוש. הרמב"ם פוסק גם פרט זה: "וכן הלוקח בית מהם בסוריא, שסוריא כארץ ישראל לדבר זה[[2]](#footnote-2)". אולם הנחת היסוד, שכיבוש יחיד תקף, איננה נפסקת על ידי הרמב"ם:

"יחיד מישראל או משפחה או שבט שהלכו וכבשו לעצמן מקום אפילו מן הארץ שניתנה לאברהם- אינו נקרא א"י כדי שינהגו בו כל המצות[[3]](#footnote-3)". אם כן, "כיון דהרמב"ם פסק דכיבוש יחיד לא שמיה כיבוש, למה נדחה דרבנן מפני דרבנן? וביותר ק' דהא מסקי' בי"ד סימן קנ"א דאפי' לכתחלה מוכרין בתים לעכו"ם בסוריא, וק"ו שלא לקנות מהם בשבת וצ"ע. ואפשר דס"ל דעכ"פ איכא קצת מצוה בקניית בתים[[4]](#footnote-4)". הרב אריה ליב צונץ מדייק להבדיל בין דברי הברייתא לפסק הרמב"ם: הרמב"ם דן רק לאחר קניין הפירות: "נראה לי ליישב דהרמב"ם לשיטתיה שכתב שם בדין י' דבעכו"ם שקנה קרקע בארץ ישראל לא הפקיעה מן המצות, דאין קנין לעכו"ם בארץ ישראל להפקיע ממעשר, אבל בסוריא יש קנין לעכו"ם. ואם כן נראה דהרמב"ם דייק בלישניה דהקונה בה קרקע כקונה בארץ ישראל, היינו דוקא **בקונה** ישראל, אבל ביד עכו"ם היא מופקעת ממעשרות, וכמו שכתב הרמב"ם שם דין ט"ו דבקונה פירות בין תלושין בין מחוברין אפילו קודם שבאו לעונת המעשרות, אף על פי שמירחן ישראל הואיל ואינן מקרקע שלו פטור. ואם כן לא קשיא מידי על הרמב"ם, דבברייתא נקט סתמא חייבת בתרומות ומעשרות כארץ ישראל, משמע דאין קנין לעכו"ם להפקיע כמו בארץ ישראל, אם כן מוכח דסבירא ליה כיבוש יחיד שמיה כיבוש, דאם לא כן אינה כארץ ישראל[[5]](#footnote-5)". הרמב"ם צמצם את ההלכה לאחר קנייה. אמנם, מסתבר לומר שההלכות חלוקות, שהרי אפילו לדעה שכיבוש יחיד תקף, ישנן דרכים שסוריא שווה לחוץ לארץ[[6]](#footnote-6). אכן הדגיש הרמב"ם: 'לענין זה[[7]](#footnote-7)'.

מכל מקום, בוודאי שאין עניין להוציא קרקע בסוריא מתחת גוי, שהרי "בסוריא מוכרין להם בתים[[8]](#footnote-8)". אם כן, ההיתר איננו מותנה בקיום הערך של הוצאה מתחת ידי גויים[[9]](#footnote-9).

1. **הפעולות האסורות שהותרו**

שלוש פעולות אסורות עשויות להיות מעורבות: הקניין, התשלום, ורישום הקנייה. בסוגייתנו מדובר רק על הפעולה האחרונה. רש"י[[10]](#footnote-10) כותב: "אם לקחה מן העובד כוכבים ורוצה לילך לדרכו בשבת". משמע לכאורה שההיתר מותנה בכך שהקניין כבר התבצע לפני שבת. גם הרמב"ם לא הזכיר היתר מקח בדבריו. באמת המגן אברהם מביא להלכה בשם ראשונים[[11]](#footnote-11) ש"אסור לקנות אלא כשקנה מע"ש, אז מותר לומר לעכו"ם לכתוב בשבת[[12]](#footnote-12)". "בעל כתב סופר מסביר את השיטה הזו, שחמור דינו של הקנין עצמו, מפני שיש בו מעשה הנעשה על ידי ישראל... יוצא ש.. מותר לו לצוות על גוי לעשות בשבילו את הקנין[[13]](#footnote-13)".

אולם בירושלמי נאמר: "רבי יהושע בן לוי שאל לרשב"ל מהו ליקח בתים מן העכו"ם? א"ל אימת ר' שאל בשבת ותני בשבת מותר. כיצד הוא עושה? מראה לו כיסין של דינרין והעכו"ם חותם ומעלה לארכיים. שכן מצאנו שלא נכבשה יריחו אלא בשבת[[14]](#footnote-14)". הרי שהשוו את היתר המקח להיתר קניין הכיבוש. על פי דרכנו למדנו שאין להתיר לישראל לטלטל מעות, אלא "מראה לו. הכסף בשקים ומקנה לו מקומו. או שהעכו"ם לוקחם מעצמו[[15]](#footnote-15)". כך סובר באליהו רבה, אך הרב יששכר תמר חולק[[16]](#footnote-16). בהחלט יתכן שרש"י אינו חולק על הירושלמי בהיתר הקניין, אלא רוצה להדגיש את היתר הכתיבה שהוא חידוש גדול יותר, שכן הקניין הוא עיקר המטרה, וקל הוא בשבת:

"כתיבה חמירא, דמלאכה היא (וגוי שליחותיה דישראל קעביד).. ועוד אחר שנגמר המקח מבע"י, למה נדחה שבות בחנם, ואם אעפ"כ התירו, כ"ש לקנות בשבת דלא קעביד מידי איסורא דאורייתא, **ומקיים מצוה האדנא**. וקנין דמצוה שרי[[17]](#footnote-17)".

1. **הסוגיה בעירובין והדעות בהיקף ההיתר**

"ההוא ינוקא דאשתפיך חמימיה, אמר להו רבה: נייתו ליה חמימי מגו ביתאי. אמר ליה אביי: והא לא ערבינן! - אמר ליה: נסמוך אשיתוף. - אמר ליה: הא לא שתפינן! - נימרו ליה לנכרי ליתי ליה. אמר אביי בעי לאותביה למר.. דתניא], הזאה שבות ואמירה לנכרי שבות, מה הזאה שבות ואינה דוחה את השבת[[18]](#footnote-18), אף אמירה לנכרי - שבות, ואינה דוחה את השבת! אמר ליה: ולא שני לך בין שבות דאית ביה מעשה לשבות דלית ביה מעשה? דהא מר לא אמר לנכרי זיל אחים[[19]](#footnote-19)..

ההוא ינוקא דאישתפוך חמימיה, אמר להו רבא: נישיילה לאימיה, אי צריכא - נחים ליה נכרי אגב אימיה".

בעלי התוספות[[20]](#footnote-20) מבינים את המעשה השני "דביום המילה היה, שהיו צריכין לחממו כדי למולו. וקודם המילה היה, דאי לאחר המילה מסוכן , ובלא אימיה מחללין עליו שבת. וע"י עובד כוכבים איירי התם". לפיכך דעתם שההיתר כאן מיוחד ליישוב הארץ, ו"משום מצוה אחרת לא היינו מתירין אמירה לעובד כוכבים במלאכה דאורייתא[[21]](#footnote-21)". את ההיתר במקרה הראשון מתנים בעלי התוספות בשני תנאים: המעשה שעושה הגוי אסור רק מדרבנן, ומותר רק למען מצווה גדולה כמילה. "והא דאמר התם לעיל באידך ינוקא דאישתפיך חמימיה, ואמר להו רבה נייתו ליה חמימי מגו ביתיה ומוקי לה על ידי עובד כוכבים, ודאי איסורא דרבנן שרי בחצר שלא עירבו משום מצות מילה. אבל איסורא דאורייתא, כגון לחמם לו חמין- אסור. ואין ללמוד מכאן היתר לומר לעובד כוכבים להביא ספר בשבת דרך כרמלית, דלא דמי, דדוקא משום מילה דהיא גופה דחיא שבת התירו". אולם בעלי התוספות מביאים דעה נוספת: "ומיהו בהלכות גדולות משמע דאפי' איסורא דאורייתא שרי על ידי עובד כוכבים לצורך מילה, שפירש: דליתו מתוך ביתא **דרך רה"ר.** לפי זה הא דקאמר נחים ליה אגב אימיה נוקמה תוך ז' ואמרה צריכה אני שמחללין עליה שבת". על כך תמהים בתוספות, שהרי התירו רק על ידי אימו, ועל ידי גוי[[22]](#footnote-22). "הא בלא אימיה לא שרינן אמירה לעובד כוכבים באיסור דאורייתא משום מצוה[[23]](#footnote-23)".

נראה שהרמב"ם פוסק כדעה הראשונה: "דבר שאינו מלאכה ואין אסור לעשותו בשבת אלא משום שבות מותר לישראל לומר לגוי לעשותו בשבת, והוא שיהיה שם מקצת חולי או יהיה צריך לדבר צורך הרבה או מפני מצוה.. כיצד? אומר ישראל לגוי בשבת לעלות באילן או לשוט על פני המים כדי להביא לו שופר[[24]](#footnote-24)".

כתב הריטב"א: "הכא התירו משום ישוב א"י שבות דאית ביה מעשה, ואילו גבי מילה שהיא חמורה שדוחה את השבת לא התירו [אלא] שבות דשבות.. וכתב רבינו נר"ו דה"ה לכל דבר מצוה שיהא מותר שבות דשבות". שיטה מקלה עוד יותר, מופיעה בפסקי הרי"ד כאן[[25]](#footnote-25). לדעתו ניתן ללמוד מן ההיתר של רבה לגבי מי תינוק, לכל המצוות:

"אמירה לגוי שאין שם מעשה על ידי ישראל אלא אמירה בלחוד, לא העמידו דבריהם [במקום] מצוה". כך סבור גם בעל העיטור. לדעתו חימום המים נעשה בידי ישראל לפני המילה, אבל לגוי מותר לחמם אפילו בלי אגב אימו "ומשום צערא בעלמא התירו שבות א' דאמירה, ומכ"ש לכל שום דבר מצוה [[26]](#footnote-26)". החתם סופר תמה על דרך זו:

"צע"ג: א"כ מ"ט לא פריך נמי בשמעתין מהזאה שבות דהעמידו במקום כרת, כדפריך אביי בעירובין, ולשנויי עלה שאני שבות דלית ביה מעשה אלא אמירה? ועוד, התם כדמשני כך, ה"ל לאתויי סיעתא לרבה מהך ברייתא דע"כ למכתב אונו בשבת -ע"י גוי מיירי. ומדלא הקשה בשמעתין ולא מייתי התם סיעתא, ש"מ ישוב א"י שאני, דחמור להו טפי".

אם כן, שלוש דעות עלו בידינו:

|  |  |  |  |
| --- | --- | --- | --- |
| היתר אמירה לגוי | ישוב ארץ ישראל | מילה | שאר מצוות |
| תוספות | גם כשעושה הגוי מלאכה דאורייתא | שבות דשבות | אין היתר[[27]](#footnote-27) |
| בה"ג | דאורייתא ודרבנן גם שיש בו מעשה | שבות דשבות |
| בעל העיטור | דאורייתא | דאורייתא |

השולחן ערוך והרמ"א מביאים את כל הדעות במקרים שונים:

1. "דבר שאינו מלאכה, ואינו אסור לעשות בשבת אלא משום שבות, מותר לישראל לומר לא"י לעשותו בשבת והוא שיהיה שם מקצת חולי, או יהיה צריך לדבר צורך הרבה, או מפני מצוה; כיצד: אומר ישראל לא"י בשבת לעלות באילן להביא שופר לתקוע תקיעת מצוה; או \* להביא מים דרך חצר שלא עירבו, לרחוץ בו המצטער; **ויש אוסרין.** הגה: ולקמן סי' תקפ"ו פסק להתיר, וע"ל סי' רע"ו דיש מקילין אפילו במלאכה דאורייתא[[28]](#footnote-28)".
2. "היה השופר בראש האילן או מעבר הנהר ואין לו שופר אלא הוא, אינו עולה באילן.. כדי להביאו ועל ידי אינו יהודי מותר, דהוי שבות דשבות[[29]](#footnote-29)".
3. הגה: י"א דמותר לומר לא"י להדליק לו נר לסעודת שבת משום דסבירא ליה דמותר אמירה לא"י אפי' במלאכה גמורה במקום מצוה (ר"ן ס"פ ר"א דמילה בשם העיטור), שעל פי זה נהגו רבים להקל בדבר לצוות לא"י להדליק נרות לצורך סעודה, בפרט בסעודת חתונה או מילה, ואין מוחה בידם. ויש להחמיר במקום שאין צורך גדול, רוב הפוסקים חולקים על סברא זו[[30]](#footnote-30)".

מכל האמור מסיק בערוך השולחן[[31]](#footnote-31) שהרמב"ם והשו"ע נוקטים כבעל הלכות גדולות.

1. **כתב נכרים – חידושו של האור זרוע**

את דין סוגייתנו פסק בשולחן ערוך[[32]](#footnote-32) : "מותר לקנות בית בארץ ישראל מן הא"י, בשבת, וחותם ומעלה בערכאות". מוסיף הרמ"א: "הגה: בכתב שלהם; דאינו אסור רק מדרבנן, ומשום ישוב א"י לא גזרו (א"ז)". קולא היא זו בהלכות כתיבה בשבת, אך חומרה לענייננו, שעולה שכל מה שהתירו היה רק בכתיבה דרבנן. די ברור שבעלי התוספות חולקים על כך, כי למדו מכאן היתר לומר לנכרי איסור דאורייתא. המגן אברהם מוכיח שגם הרמב"ם חולק על זה, שכתב:

"הכותב בכל כתב ובכל לשון חייב[[33]](#footnote-33)". האחרונים דחו את שיטת האור זרוע:

"דעת אור זרוע דעת יחידאה היא ואין לה שום מקום בש"ס. וכל הפוסקים חולקין ע"ז, וס"ל דאף בכתב שלהם הוא איסור מדאורייתא[[34]](#footnote-34)". "ובהכרח לומר כן שהרי אפילו בשני רושמות חייב כמ"ש בסי' ש"מ [ובהגה"ה כתוב בסעיף זה דבכתב שלהם אינו אסור אלא מדרבנן ע"ש ו**מצוה רבה למוחקו מן הספרים** וכמה מן הפוקרים תלוי בזה בעוה"ר, ואין לזה שום מקום בדין וח"ו לומר כן[[35]](#footnote-35)". הרב קוק נקט כדבריו רק לחומרה: "ואע"פ שרוב הפוסקים חולקים על האו"ז בזה שכתב שלהם אינו אסור אלא מדרבנן, מ"מ אי אפשר לזוז מפסק הרמ"א, שלא התירו אלא שבות דשבות משום ישוב א"י[[36]](#footnote-36) ".

בעל עלי תמר הרחיב את ההיתר לחלקים אחרים של מצוות ישוב ארץ ישראל:

"נ"ל שבכלל זה **מי שמקבל רשיון יציאה מחו"ל לא"י, אומר לעכו"ם וכותב** אף בשבת, שכן זהו בכלל ישוב א"י[[37]](#footnote-37)".

כתב "בפרדס יוסף (כי תשא) על פי מה שמצינו כאן, שכדי לקנות קרקע בארץ ישראל לא גזור רבנן ומותר אפילו בשבת משום ישוב ארץ ישראל, כל שכן מי שיש לו כבר קרקע, שבודאי **אסור להפקיר את הקרקע** משום ישוב ארץ ישראל[[38]](#footnote-38)".

1. משום ישוב ארץ ישראל [↑](#footnote-ref-1)
2. רמב"ם הלכות שבת פרק ו הלכה יא. [↑](#footnote-ref-2)
3. רמב"ם הלכות תרומות פרק א הלכה ב. [↑](#footnote-ref-3)
4. מגן אברהם סימן שו ס"ק כ. [↑](#footnote-ref-4)
5. גרש ירחים כאן. [↑](#footnote-ref-5)
6. מור וקציעה סימן שו. [↑](#footnote-ref-6)
7. מחצית השקל סימן שו אות כ. [↑](#footnote-ref-7)
8. רמב"ם הלכות עבודה זרה פרק י הלכה ג. [↑](#footnote-ref-8)
9. "בעבודה זרה (כא, א) מוכח דגם לרבי מאיר דסבירא ליה כיבוש יחיד שמיה כיבוש, מכל מקום לא תתן להם חנייה בקרקע לא קאי אסוריא" (גרש ירחים). [↑](#footnote-ref-9)
10. ד"ה אפי' בשבת. [↑](#footnote-ref-10)
11. לפנינו נכתב בשם הרא"ש ולפיכך לא מצאו במור וקציעה. הגרסה הנכונה היא ריב"ש (סימן שפז) ומהר"א ששון. (בירור הלכה דף ח עמוד ב ציון ג אות א). [↑](#footnote-ref-11)
12. מגן אברהם סימן שו ס"ק יט. [↑](#footnote-ref-12)
13. בירור הלכה שם. [↑](#footnote-ref-13)
14. תלמוד ירושלמי מסכת מועד קטן פרק ב הלכה ד. [↑](#footnote-ref-14)
15. קרבן העדה. [↑](#footnote-ref-15)
16. בא"ר סימן ש"ו סי"א כתב, ומשמע ד**אסור ליתן לו מעות,** דזה לא התירו דהוא מקח גמור במעשה וטלטול עכ"ל. כלומר שאף שהתירו מקח וממכר בשבת משום ישוב א"י ,זהו דוקא כשישראל אינו עושה מעשה רק הגוי, אבל לא כשישראל נותן הכסף. והנה עיקר יסודו דקאמר, כיצד הוא עושה מראה לו כיסין של דינרים, אינו מוכרח, שי"ל שר"ל שכל מה שאפשר לעשות בהיתר עושה. אבל אם העכו"ם רוצה שיתן לו הכסף ואין שם קטן או גוי שיתן לו על ידו- **מסתבר שגם זה מותר** משום ישוב א"י, כמו שהתירו שני שבותים: שבות דמקח וממכר ושבות אמירה לעכו"ם במלאכה דאורייתא. ולפי דברי הא"ר אם הישראל נכנס לבית ועושה בה חזקה יהיה אסור, דהוה מו"מ במעשה, ולא מסתבר כן. (עלי תמר מועד קטן פרק ב הלכה ד). [↑](#footnote-ref-16)
17. מור וקציעה סימן שו. [↑](#footnote-ref-17)
18. "ואפילו במקום מצוה, כגון לשחוט פסחו, כדתנן בפסחים בפרק אלו דברים (סה, ב)". (רש"י מסכת עירובין דף סח עמוד א ד"ה מה). [↑](#footnote-ref-18)
19. מסכת עירובין דף סז עמוד ב- דף סח עמוד א. [↑](#footnote-ref-19)
20. ד"ה אע"ג. [↑](#footnote-ref-20)
21. בביאור ההיתר לשם יישוב הארץ "הראב"ד (בשו"ת תמים דעים סי' קע"ה) כתב טעם החילוק, דהנה קייל"ן (ירושלמי מוע"ק פ"ב ה"ד) דכיבוש א"י דוחה שבת, וקנין בית א' באר"י הוא כיבוש מקצת, וכמו שכיבוש גמור דוחה שבת גמור, כן כיבוש קצת דוחה חילול שבת קצת דהיינו שבות" (דף על הדף). [↑](#footnote-ref-21)
22. "דע"י ישראל היה אסור להרבות בשביל קטן". קושיה זו על בה"ג תירץ מהרש"א, שבאמת מדובר על ידי ישראל: "לצורך מצוה דהיינו לצורך הקטן לא גזרינן שמא ירבה בשבילו. ואפשר שלזה כוונו בדבריהם: 'ושמא דוקא לצורך המילה'". [↑](#footnote-ref-22)
23. מהר"ם מלובלין. [↑](#footnote-ref-23)
24. רמב"ם הלכות שבת פרק ו הלכות ט-י. [↑](#footnote-ref-24)
25. אך רי"ד עצמו בספר המכריע סימן יד נקט כבה"ג. [↑](#footnote-ref-25)
26. חתם סופר כאן. [↑](#footnote-ref-26)
27. אמנם רבנו קרשקש.נוקט כשיטתם אך מתיר בשאר מצוות שבות דשבות. כן ראינו בדברי הריטב"א, וכך הבין גם בחתם סופר את דעת הרמב"ם. [↑](#footnote-ref-27)
28. שו"ע או"ח סימן שז סעיף ה. [↑](#footnote-ref-28)
29. שו"ע או"ח סימן תקפו סעיף כא [↑](#footnote-ref-29)
30. שו"ע או"ח סימן רעו סעיף ב. [↑](#footnote-ref-30)
31. או"ח סימן שז סעיף יח. [↑](#footnote-ref-31)
32. או"ח סימן שו סעיף יא. [↑](#footnote-ref-32)
33. רמב"ם הלכות שבת פרק יא הלכה י. [↑](#footnote-ref-33)
34. משנה ברורה סימן שו ס"ק מז. [↑](#footnote-ref-34)
35. ערוך השולחן או"ח סימן שו סעיף כב. [↑](#footnote-ref-35)
36. **שו"ת משפט כהן הלכות מלכים סימן קמו.** [↑](#footnote-ref-36)
37. עלי תמר מועד קטן פרק ב הלכה ד. [↑](#footnote-ref-37)
38. דף על הדף. [↑](#footnote-ref-38)